**HALDUSLEPING nr 8-1/171-1**

1. Tallinnas 21.06.2024
2. **Majandus- ja Kommunikatsiooniministeerium** (edaspidi *MKM*), mida esindab majandus- ja infotehnoloogiaminister Tiit Riisalo,
3. ja
4. **Ettevõtluse ja Innovatsiooni Sihtasutus** (edaspidi *EIS*), mida esindab juhatuse liige Kati Kusmin,
5. (edaspidi nimetatud eraldi *pool* või koos *pooled)* sõlmivad alljärgneva halduslepingu (edaspidi *leping*).

**1. Lepingu objekt**

Lepingu objektiks on EIS-i volitamine lepingu lisades 1 ja 3 nimetatud haldusülesannete täitmiseks ja EIS-ile nende täitmise rahastamiseks majandus- ja infotehnoloogiaministri 25. jaanuari 2024. aasta käskkirja nr 10 „Majandus- ja Kommunikatsiooniministeeriumi ja tema valitsemisala asutuste 2024. a eelarvete kinnitamine“ lisas 7 ning 10.06.2024. a käskkirja nr 41 „„Majandus- ja Kommunikatsiooniministeeriumi valitsemisala 2023. eelarveaastal kasutamata jäänud vahendite 2024. eelarveaastasse ülekandmine“ muutmine“ lisas 2 kinnitatud sihtotstarbeline toetuse summas **34 081 008** eurot eraldamine (edaspidi eraldis). Lisaks määratakse lepingu lisaga 3 kindlaks EIS-i õiguse ulatus haldusülesannete täitmise eesmärgil järgnevatel eelarveaastatel MKM-i poolt riigieelarvest hüvitatavate rahaliste kohustuste võtmiseks (edaspidi otsustusmahud).

**2. Eraldise sihtotstarve ja väljamaksmine**

2.1. EIS kasutab eraldist vastavalt lisades 1 ja 3 kokkulepitule. Lisas 1 kokku lepitud rakenduskulude hüvitamisel ei tohi konkreetse tegevuse rakenduskulud ületada 3,5% lisas 3 nimetatud konkreetse tegevuse otsustusmahust või tekkepõhiste kulude mahust, kui otsustusmaht on olnud eelnevates aastates.

2.2. MKM kannab eraldise EIS-i e-riigikassa kontole: 3500082253, vastavalt lepingu lisas 2 toodud ajakavale.

**3. E-residentsus**

3.1. E-residentsuse programmi elluviimisel lähtub EIS MKM-i asekantsleri suunistest:

3.1.1. programmi strateegia, tegevuskava ja eelarve kinnitamisel;

3.1.2. programmi arendusprojektide, sh IT-projektide nimekirja kinnitamisel;

3.1.3. programmi kommunikatsiooni- ja turunduse strateegia kinnitamisel;

3.1.4. programmijuhi valimisel.

3.2. MKM arvestab punktis 3.1 nimetatud suuniste andmisel EIS-i õigustatud huve ja informeerib EIS-i suuniste aluseks olevatest olulistest asjaoludest.

3.3. EIS teeb e-residentsuse programmi elluviimisel MKM-iga koostööd riskide maandamistegevuste kavandamisel ja elluviimisel.

3.4. Kui MKM annab punktis 3.1 nimetatud suuniseid, vastab MKM nende realiseerimisega seonduvatele meediapäringutele ja suhtleb neid puudutavalt avalikkusega.

**4. MKM-i õigused ja kohustused**

4.1. MKM-il on õigus:

4.1.1. teostada lepingu lisades 1 ja 3 nimetatud haldusülesannete täitmise üle haldusjärelevalvet Vabariigi Valitsuse seaduse 6. jaos sätestatud alustel ja korras ning kontrollida eraldist puudutavalt kohaste meetmetega MKM-ile esitatud aruandluse, informatsiooni ja dokumentide õigsust ning eraldise kasutamisega seotud asjaolude paikapidavust;

4.1.2. auditeerida EIS-i tegevust lepingu täitmisel.

4.2. MKM-il on kohustus tagada iga-aastaselt EIS-ile vahendid otsustusmahtude ulatuses võetud rahaliste kohustuste täitamiseks. MKM informeerib viivitamatult EIS-i, kui riigi eelarvepoliitiliste otsuste tõttu tekib MKM-il põhjendatud kahtlus, et kulude tekkimise ajal ei ole MKM-il võimalik oma rahastamiskohustust täita.

**5. EIS-i õigused ja kohustused**

5.1. EIS-il on lisaks lepingu punktis 6 kokku lepitud aruandluskohustusele kohustus:

5.1.1. täita lepingu lisas 1 ja 3 nimetatud haldusülesandeid MKM-iga kooskõlastatult, sh teha MKM-iga koostööd eelarve planeerimisel ning tulemuslikkuse näitajate koostamisel;

5.1.2. MKMi nõudmisel koostada eraldise kasutamisega seotud ülevaateid, prognoose või muul viisil anda aru eraldise kasutamisest, sh tagada MKM-i ametnikele juurdepääs lepingu kohaseks auditeerimiseks ja kontrollimiseks vajalikule informatsioonile ning dokumentidele;

5.1.3. esitada lepingu kehtivuse perioodil majandusaasta aruandeid vastavalt kehtivates õigusaktides sätestatule;

5.1.4. informeerida MKM-i viivitamata olukorrast, kus lepingu täitmine on muutunud oluliselt raskemaks või võimatuks.

5.2. EIS-il on õigus:

5.2.1. esitada MKM-ile taotlus eraldise ettemaksmiseks, mis sisaldab ettemakstud eraldise jäägi hetkeseisu, rahavoogude prognoosi ja vajaliku ettemaksu suurust;

5.2.2. võtta rahalisi kohustusi järgmisteks eelarveaastateks vastavalt lisas 3 toodud otsustusmahtudele, v.a juhul, kui MKM on EIS-i informeerinud põhjendatud kahtlusest, et kulude tekkimise ajal ei ole MKM-il vahendeid oma rahastamiskohustuse täitmiseks;

5.2.3. lepingu punktis 5.1.4 nimetatud olukorras on EIS-il haldusmenetluse seaduse § 102 lõikest 4 lähtuvalt õigus nõuda lepingu muutmist vastavalt uutele oludele;

5.2.4. kasutada eraldist kuni 31. detsembrini 2024. a;

5.3. Punktis 5.2.4 nimetatud kuupäeva seisuga kasutamata jäänud eraldise kasutamise tähtaja pikendamine järgmiseks eelarveaastaks lepitakse poolte vahel kokku 2025. aastal sõlmitava lepinguga. Kasutamata eraldis, mille tähtaja pikendamises pooled kokkuleppele ei jõua, tagastab EIS MKM-ile pärast kuue kuu möödumist punktis 5.2.4 nimetatud kuupäeva.

5.4. Kui EIS on vastavalt lepingu punktile 5.2.3 nõudnud lepingu muutmist, lepivad pooled 30 kalendripäeva jooksul kokku edasistes tegevustes ja vajadusel muudavad lepingut.

**6. EIS-i aruandluskohustus**

6.1. Lepingu täitmise aruandeperioodideks on poolaasta ja aasta. EIS koostab poolaastaaruande 30. juuni 2024. a seisuga ja aastaaruande 31. detsembri 2024. a seisuga.

6.2. Aastaaruanne ja poolaastaaruanne sisaldab seirearuannet, valdkondade tulemuslikkuse ülevaadet vastavalt EIS-i koondtegevuskavale koos ülevaatega indikaatorite progressist valdkondade ja üksiktegevuste lõikes vastavalt koondtegevuskavale ning indikaatorite loendile.

6.3. EIS esitab MKM-ile poolaasta aruande digitaalallkirjastatult hiljemalt 2024. a 30. septembriks ja digitaalallkirjastatud aastaaruande hiljemalt 2025. a 31. märtsiks.

6.4. MKM annab EIS-i esitatud aruandele hinnangu e-posti teel 30 kalendripäeva jooksul aruande esitamisest arvates. Kui MKM ei anna aruandele heakskiitvat hinnangut, osutades selle puudustele, siis täiendab või parandab EIS aruannet ning esitab kahe nädala jooksul pärast puudustega hinnangu saamist MKM-ile digitaalallkirjastatult parandatud aruande. MKM annab parandatud aruandele hinnangu kahe nädala jooksul selle saamisest.

6.5. Kui MKM ei anna aruandele või parandatud aruandele hinnangut lepingu punktis 6.4 nimetatud tähtaja jooksul, loevad pooled aruande MKM-i poolt heakskiidetuks.

6.6. Kui EIS jätab aruande esitamata või ei paranda seda, on MKM-il õigus peatada EIS-ile väljamaksete tegemine kuni aruande esitamiseni või puuduste kõrvaldamiseni.

6.7. Eraldise saaja esitab lisas 4 toodud eelarve vormil igale kvartalile järgneva kuu 25. kuupäevaks MKM-ile andmed eraldisest tehtud tegelikest kuludest ja prognoosi kuni aasta lõpuni tehtavatest eeldatavatest kuludest ning eeldatavalt kasutamata jäävate vahendite suurusest, seisuga 31. detsember 2024, saates selle e-posti aadressile Helena.Siemann@mkm.ee. Nimetatud eelarve vormi täites järgib eraldise saaja lisas 4 toodud juhist andmete esitamiseks.

**7. Poolte vastutus**

7.1. Kui EIS jätab lepingu kohased kohustused täitmata või ei täida neid nõuetekohaselt ja juhul, kui EIS ei kõrvalda rikkumist MKM-i kirjalikus teates antud mõistliku tähtaja jooksul, on MKM-il õigus peatada eraldise väljamaksete tegemine.

7.2. MKM-il on õigus nõuda EIS-ilt eraldise tagastamist, kui EIS kasutab eraldist muul viisil, kui lepingu punktis 2.1 kokku lepitud. Kui EIS ei tagasta raha 30 kalendripäeva jooksul vastavasisulise MKM-i poolse nõude esitamisest, maksab EIS tagasimaksmisele kuuluva eraldise summa jäägilt intressi määraga 6 kuu Euribor + 5% aastas. Intressiarvestuse baasiks on tegelik päevade arv kuus ja 360-päevane aasta.

7.3. Kui MKM peab vajalikuks muuta või lõpetada leping ühepoolselt lähtuvalt haldusmenetluse seaduse § 102 lõikest 2, informeerib MKM sellest viivitamata EIS-i, kes seejärel poolte vahel kokkulepitud tähtaja jooksul annab MKM-ile kogu vajaliku teabe, et tagada lepingu muutmisest või lõpetamisest puudutatud haldusülesannete täitmise järjepidevus.

**8. Vaidluste lahendamine**

Pooled lahendavad kõik lepinguga seotud omavahelised erimeelsused ja vaidlused läbirääkimiste teel. Kui erimeelsusi ei ole võimalik lahendada läbirääkimiste teel, on pooltel õigus pöörduda kohtusse.

**9. Lepingu kehtivus**

9.1. Lepingut rakendatakse tagasiulatuvalt alates 1. jaanuarist 2024 ja see hakkab kehtima kolmandal päeval pärast Riigi Teatajas avaldamist.

9.2. Leping kehtib kuni mõlema poole kõikide lepinguliste kohustuste täitmiseni.

**10. Lõppsätted**

10.1. Lepingu juurde kuuluvad lepingu sõlmimisel järgmised lisad:

10.1.1. Lisa 1. Riigieelarveliste programmidega seotud tegevuste finantseerimine;

10.1.2. Lisa 2. Finantseerimise ajakava;

10.1.3. Lisa 3. Riigieelarveliste toetusskeemide otsustusmahud SFOSis;

10.1.4. Lisa 4. Lepinguga eraldatud eelarve täitmise prognoos.

1. **Poolte andmed ja allkirjad:**

MKM EIS

registrikood: 70003158 registrikood: 90006012

Suur-Ameerika 1 Sepise 7

10122 Tallinn 11415 Tallinn

Telefon: 6256 330 Telefon: 667 4100

A/a: EE 93 2200 2210 2377 8606 Makse saaja:

Swedbank Rahandusministeerium

A/a: EE 93 2200 2210 2377 8606

Viitenumber 3500082253

(allkirjastatud digitaalselt) (allkirjastatud digitaalselt)

Tiit Riisalo Kati Kusmin

1. Majandus- ja infotehnoloogiaminister juhatuse liige